b'\n_START_ARTICLE_\nLykaon\n_START_PARAGRAPH_\nLykaon viittaa kreikkalaisessa mytologiassa kahteen eri henkil\xc3\xb6\xc3\xb6n.\n_START_SECTION_\nLykaon - Arkadian kuningas\n_START_PARAGRAPH_\nLykaon oli Pelasgoksen ja Meliboian poika ja myyttinen Arkadian ensimm\xc3\xa4inen kuningas. H\xc3\xa4n oli Kalliston is\xc3\xa4, ja joidenkin myyttien mukaan kasvatti t\xc3\xa4m\xc3\xa4n pojan Arkasin._NEWLINE_Lykaonin ja Zeuksen kohtaamisesta on kirjoittajasta riippuen olemassa hieman erilaisia versioita._NEWLINE_Yhden version mukaan Zeus tarkkaili ihmisten oikeamielisyytt\xc3\xa4, ja saapui kuolevaiseksi naamioituneena Lykaonin vieraaksi tarkkailemaan oikea- ja v\xc3\xa4\xc3\xa4r\xc3\xa4mielisi\xc3\xa4. Lykaon valmistautuneena viihdytt\xc3\xa4m\xc3\xa4\xc3\xa4n jumalaa valmisti t\xc3\xa4lle uhrin. L\xc3\xa4sn\xc3\xa4olijat halusivat tiet\xc3\xa4\xc3\xa4 oliko henkil\xc3\xb6 heid\xc3\xa4n keskuudessaan todellakin jumala, mink\xc3\xa4 selvitt\xc3\xa4\xc3\xa4kseen he uhrasivat yhden Lykaonin viidest\xc3\xa4kymmenest\xc3\xa4 pojasta ja sekoittivat t\xc3\xa4m\xc3\xa4n lihan uhrilahjan sekaan. Zeus nosti kuitenkin myrskyn ja salamoinnin niin, ett\xc3\xa4 kaikki lapsen murhaajat kuolivat. Toisessa versiossa Zeus saatuaan lihan eteens\xc3\xa4 raivostui niin, ett\xc3\xa4 kaatoi p\xc3\xb6yd\xc3\xa4n, tappoi Lykaonin pojat ja muutti Lykaonin itsens\xc3\xa4 sudeksi. T\xc3\xa4ss\xc3\xa4 versiossa Lykaon on kuitenkin oikeamielinen ja onnettomuus on l\xc3\xa4hinn\xc3\xa4 h\xc3\xa4nen jumalattomien poikiensa aiheuttamaa, kun taas toiset versiot vieritt\xc3\xa4v\xc3\xa4t onnettomuuden kuninkaan omaksi syyksi t\xc3\xa4m\xc3\xa4n uhratessa poikansa Nyktimoksen._NEWLINE_Pausanias esitt\xc3\xa4\xc3\xa4 kuitenkin viel\xc3\xa4 yhden erilaisen version. Lykaon uhraa vuorella lapsen alttarilla Zeukselle, ja muuttuu v\xc3\xa4litt\xc3\xb6m\xc3\xa4sti sudeksi._NEWLINE_Zeus saapui jumalattomien Lykaonin ja h\xc3\xa4nen poikiensa luo naamioituneena, ja Lykaon kyll\xc3\xa4 otti t\xc3\xa4m\xc3\xa4n vieraanvaraisesti vastaan, mutta tarjosi sy\xc3\xb6t\xc3\xa4v\xc3\xa4ksi ihmislihaa todistaakseen t\xc3\xa4m\xc3\xa4n tavalliseksi kuolevaiseksi. T\xc3\xa4st\xc3\xa4 raivostuneena Zeus joko tappoi heid\xc3\xa4t kaikki salamoillaan Nyktimosta lukuun ottamatta tai muutti Lykaonin sudeksi. _NEWLINE_Lykantropia juontaa nimens\xc3\xa4 Lykaonista.\n_START_SECTION_\nLykaon - Troijan sota\n_START_PARAGRAPH_\nLykaon on Priamoksen ja Laothoen poika. Troijan sodan aikana Akhilleus sieppasi t\xc3\xa4m\xc3\xa4n ollessa katkomassa oksia puutarhassa, ja myi h\xc3\xa4net orjaksi. H\xc3\xa4net kuitenkin ostettiin vapaaksi ja h\xc3\xa4n p\xc3\xa4\xc3\xa4si takaisin Troijaan. Kaksitoista p\xc3\xa4iv\xc3\xa4\xc3\xa4 my\xc3\xb6hemmin h\xc3\xa4n kohtasi Akhilleuksen taistelussa t\xc3\xa4m\xc3\xa4n kostaessa raivoisasti Patrokloksen kuolemaa. Lykaon tarttui Akhilleuksen polviin ja rukoili armoa, joko lunnasvaatimuksen varjolla tai Patrokloksen jalomielisyyteen vedoten, mutta Akhilleus surmasi t\xc3\xa4m\xc3\xa4n s\xc3\xa4\xc3\xa4litt\xc3\xa4.  Lykaonilla oli kaksi poikaa, Pandaros ja Iapyks.'